31994R0933
L 107/8
JURNALUL OFÍCIAL AL UNIUNII EUROPENE
REGULAMENTUL (CE) NR. 933/94 AL COMISIEI
din 27 aprilie 1994
de stabilire a listei substanțelor active din produsele fitosanitare și de desemnare a statelor membre raportoare pentru aplicarea Regulamentului (CEE) nr. 3600/92
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 93/71/CEE a Comisiei (2),
având în vedere Regulamentul (CEE) nr. 3600/92 al Comisiei din 11 decembrie 1992 de stabilire a normelor de punere în aplicare a primei etape din programul de lucru prevăzut la articolul 8 alineatul (2) din Directiva 91/414/CEE a Consiliului privind introducerea pe piață a produselor fitosanitare (3), în special articolul 5 alineatul (2),
întrucât participarea statelor membre, în calitate de raportori, la programul de lucru menționat la articolul 8 alineatul (2) din Directiva 91/414/CEE este specificată în Regulamentul (CEE) nr. 3600/92, în special la articolul 5 alineatele (2) și (4);
întrucât Comisia a primit notificările cu privire la 89 din cele 90 de substanțe active menționate în anexa I la Regulamentul (CEE) nr. 3600/92;
întrucât, după examinarea notificărilor, se impune luarea unei decizii cu privire la substanțele active ce urmează a fi evaluate în cadrul Regulamentului (CEE) nr. 3600/92 și la desemnarea unui stat membru raportor pentru fiecare dintre aceste substanțe active;
întrucât se impune luarea unei decizii și în legătură cu data limită a prezentării dosarelor și a altor informații de ordin tehnic și științific către statul membru raportor;
întrucât notificările trebuiau făcute la timp și în conformitate cu modelul arătat în anexa II la Regulamentul (CEE) nr. 3600/92, completat și cuprinzând angajamentul vizat la punctul 5 al modelului; întrucât notificările care nu respectă aceste criterii nu puteau fi luate în considerare și, prin urmare, nu au fost înregistrate;
întrucât numele și adresele producătorilor care au prezentat o notificare cu respectarea criteriilor sus-menționate trebuie publicate în vederea asigurării contactelor în vederea prezentării dosarelor colective;
întrucât este bine să se menționeze numele și adresa autorității desemnate de către fiecare stat membru în conformitate cu articolul 3 din Regulamentul (CEE) nr. 3600/92 pentru ca dosarele și celelalte informații să fie prezentate autorității desemnate pentru a primi și prelucra aceste informații;
întrucât măsurile prevăzute în prezentul regulament sunt în conformitate cu avizul Comitetului fitosanitar permanent,
ADOPTĂ PREZENTUL REGULAMENT:
Articolul 1
(1) Lista substanțelor active ce urmează a fi evaluate în cadrul Regulamentului (CEE) nr. 3600/92 se află în anexa I coloana A din prezentul regulament.
(2) Statul membru desemnat în calitate de stat membru raportor pentru fiecare dintre substanțele menționate la alineatul (1) este indicat în anexa I coloana B în dreptul respectivei substanțe active.
(3) Producătorii care au prezentat la timp o notificare în conformitate cu articolul 4 alineatul (2) din Regulamentul (CEE) nr. 3600/92 sunt menționați la anexa I coloana C din prezentul regulament, sub forma unui cod din trei litere, în dreptul respectivei substanțe active. Numele și adresa fiecărui producător sunt indicate pentru fiecare identificare codificată la anexa II la prezentul regulament.
(4) Numele și adresa autorității desemnate de către fiecare stat membru în conformitate cu articolul 3 din Regulamentul (CEE) nr. 3600/92 sunt indicate în anexa III la prezentul regulament.
Articolul 2
Data limită de prezentare către statul membru raportor a dosarelor și a informațiilor menționate la articolul 5 alineatul (4) liniuța a treia din Regulamentul (CEE) nr. 3600/92 este stabilită la 30 aprilie 1995.
Articolul 3
Prezentul regulament intră în vigoare în cea de-a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 aprilie 1994.